የኢትዮጵያ የንጹህ መጠጥ ውሃ ሽፋን ከ71 በመቶ በላይ ደረሰ
 ኢትዮጵያ በንጹህ መጠጥ ውሃ  አቅርቦት ሽፋን በምእተ ዓመቱ የተቀመጠውን ግብ ከአንድ ዓመት ቀደም ብላ ማሳካት መቻልዋን የውሃ፣ መስኖና ኢነርጂ ሚኒስቴር አስታወቀ።በሰሜን ጎንደር ለዳባትና ወቅን ከተሞች በ87 ሚሊዮን ብር ወጪ የተገነባው ዘላቂ የንጹህ መጠጥ ውሃ ፕሮጀከት ተመርቋል።የውሃ፣ መስኖና ኢነርጂ ሚኒስትሩ አቶ ዓለማየሁ ተገኑ በምረቃው ወቀት እንደተናገሩት በምእተ ዓመቱ የተቀመጠውን 70 በመቶ የንጹህ መጠጥ ውሃ አቅርቦት ሽፋን ሀገሪቱ ቀደም ብላ ማሳካት ችላለች።ከ23 ዓመታት በፊት 17 በመቶ የነበረው ሀገራዊ የንጹህ መጠጥ ውሃ አቅርቦት ሽፋን በአሁኑ ወቅት ከ71 በመቶ በላይ ማድረስ መቻሉንም ሚኒስትሩ ተናግረዋል።በዚህም ከ60 ሚሊዮን በላይ የሚሆነውን ህዝብ በአነስተኛ፣ በመካከለኛና በከፍተኛ ቴክኖሎጂ በተገነቡ የውሃ ተቋማት ተጠቃሚ ማድረግ ተችሏል ብለዋል።በእድገትና ትራንስፎርሜሽን እቅድ ዘመኑም የንጹህ መጠጥ ውሃ አቅርቦት ሽፋኑን  በገጠር 98 በመቶ፣ በከተማ መቶ በመቶ እንዲሁም ሀገራዊ ሽፋኑን ደግሞ 98 በመቶ ለማድረስ የተጠናከረ ርብርብ እየተደረገ እንደሆነም ገልጸዋል።የአማራ ብሄራዊ ክልላዊ መንግስት ርእሰ መስተዳደር አቶ ገዱ አንዳርጋቸው በበኩላቸው በክልሉ ከፍተኛ በጀት ከሚመደብላቸው የልማት ፕሮጀክቶች የንጹህ መጠጥ ውሃ አንዱ መሆኑን ገልጸው በዚህ ዓመትም ከ1ነጥብ 6 ቢሊዮን ብር በላይ በጀት ክልሉ መመደቡን ተናግረዋል።የሁለቱ ከተሞች የንጹህ መጠጥ ውሃ ግንባታ በክልልና በፌደራል መንግስት የጋራ ትብብር የተከናወነ መሆኑን ጠቁመው ህብረተሰቡ ለተቋማቱ ተገቢውን ጥበቃና ክብካቤ በማድረግ በአግባቡ እንዲጠቀምባቸው አሳስበዋል።የዳባት ወረዳ ዋና አስተዳዳሪ አቶ ሰጠኝ አዲሱ የተገነቡት የውሃ ተቋማት ለቀጣዮቹ 20 ዓመታት ቁጥሩ ከሃምሳ ሺ በላይ ለሚሆነው ለሁለቱ ከተሞች ነዋሪዎች አስተማማኝ የንጹህ መጠጥ ውሃ አገልግሎት ማቅረብ ያስችላል ብለዋል።ወይዘሮ ማናስብ አሰፋና ወይዘሮ ጥላዬ የኋላእሸት የከተማው ሴቶችና ህጻናት ውሃ ፍለጋ 10 ኪሎ ሜትር በመጓዝ ከፍተኛ እንግልትና ስቃይ ማሳለፋቸውን ገልጸው መንግስት ከፍተኛ ወጪ አውጥቶ ዘላቂ መፍትሄ በመስጠቱ መደሰታቸውን ተናግረዋል ሲል የዘገበው ኢዜአ ነው።